La Llei 4/1997, de 20 de maig, de protecció civil de Catalunya, regula els instruments de planificació com a eina principal de l'acció pública en matèria de protecció civil.
Així, la secció tercera del capítol III de la Llei esmentada estableix una acurada tipologia de plans integrats en una estructura unitària d'intervenció pública, amb la finalitat de cobrir les diverses situacions de risc que presenta la realitat i d'oferir un marc territorial i orgànic adequat per afrontar-les.
L'article 22 de la Llei 4/1997, de 20 de maig, preveu que el Govern ha de crear una xarxa general d'alarmes i comunicacions de protecció civil.
A més, els articles 4 i 11 de la Llei citada recullen respectivament, entre d'altres, el dret d'informació dels ciutadans i ciutadanes en les situacions de riscos col·lectius greus que els poden afectar i de les mesures públiques per afrontar-los, així com la col·laboració del mitjans de comunicació social de titularitat pública i privada amb les autoritats de protecció civil per publicar i transmetre la informació i els avisos corresponents en situacions d'emergència.
D'altra banda, l'article 9 de la Llei 4/1997, de 20 de maig, recull una sèrie de mesures d'emergència que pot adoptar l'autoritat de protecció civil, entre les quals s'inclouen l'evacuació o la recomanació del confinament.
Igualment, l'article 35 d'aquesta Llei preveu la necessitat de preparació de la població davant de situacions de risc col·lectiu greu, catàstrofes i calamitats públiques.
D'acord amb aquestes previsions legals, el present Decret té com a objecte regular el sistema d'avís a la població mitjançant la utilització de senyals acústics de la xarxa general d'alarmes i comunicacions adreçats a informar la població davant situacions de risc col·lectiu greu, catàstrofes i calamitats públiques, per tal que aquest sistema d'avís sigui igual arreu de Catalunya i se'n garanteixi l'operativitat.
Així, es regulen els diferents tipus de senyals acústics i l'activació d'aquests senyals, com també els òrgans competents per activar-los en el marc de l'atribució de competències prevista en la llei per a l'activació dels plans de protecció civil.
En compliment del que disposa l'article 46.3.a) de la Llei 4/1997, de 20 de maig, la Comissió de Protecció Civil de Catalunya ha emès informe favorable sobre aquesta norma reglamentària.
Per tot això, vist l'informe favorable de la Comissió de Protecció Civil de Catalunya, d'acord amb el dictamen de la Comissió Jurídica Assessora, a proposta del conseller de Governació d'acord amb l'article 43.2.b) de la Llei 4/1997, de 20 de maig, i d'acord amb el Govern, en ús de les atribucions a què fa referència l'article 42.2.c) de la Llei esmentada,
1.1 Aquest Decret té com a objecte regular el sistema d'avís a la població mitjançant els senyals acústics de la xarxa general d'alarmes i comunicacions de protecció civil.
1.2 Els senyals acústics de la xarxa general d'alarmes i comunicacions estan destinats a informar la població mitjançant sirenes electromagnètiques, davant situacions de risc col·lectiu greu, catàstrofes i calamitats públiques i no poden ser utilitzats per a altres fins que els definits en aquest Decret.
Els equips de sirenes electromagnètiques previstos en els plans de protecció civil s'han d'ajustar als tipus de sons dels senyals acústics establerts en aquest Decret.
Els senyals acústics de la xarxa general d'alarmes i comunicacions poden ser d'alerta, d'evacuació, de fi d'alerta i de prova.
4.1 L'emissió del senyal d'alerta té com a objecte recomanar a la població:
a) El confinament de les persones en els seus domicilis o en llocs segurs, d'acord amb les previsions dels plans corresponents.
b) Escoltar els missatges i les instruccions difosos per les autoritats de protecció civil a través dels mitjans de comunicació social de titularitat pública i privada, en què s'indicaran les consignes per a la població i l'autoritat de protecció civil que genera el comunicat.
4.2 El senyal d'alerta està format per tres cicles d'una durada d'un minut cadascun, separats per un interval de 5 segons, d'acord amb les característiques tècniques establertes a l'annex d'aquest Decret.
5.1 L'emissió del senyal d'evacuació té com a objecte avisar la població de la necessitat de realitzar una evacuació immediata per tal que s'allunyi dels llocs de perill i que es dirigeixi als punts de reunió definits en la implantació del pla de protecció civil que prevegi l'evacuació.
5.2 El senyal d'evacuació només s'ha d'utilitzar en els casos en què el confinament no estigui indicat, com en els de trencament d'embassament i en els altres que determinin els plans de protecció civil.
5.3 El senyal d'evacuació està format per tres cicles d'una durada d'un minut cadascun, separats per un interval de 5 segons, d'acord amb les característiques tècniques establertes a l'annex d'aquest Decret.
6.1 L'emissió del senyal de fi d'alerta té com a objecte avisar la població que s'ha restituït la situació de normalitat i ha finalitzat l'emergència que va originar l'activació del senyal d'alerta o del senyal d'evacuació.
6.2 El senyal de fi d'alerta ha de ser anunciat, a través dels mitjans de comunicació social de titularitat pública i privada, per les autoritats de protecció civil corresponents.
6.3 El senyal de fi d'alerta comporta una emissió d'un so d'una durada de 30 segons, d'acord amb les característiques tècniques establertes a l'annex d'aquest Decret.
L'emissió del senyal de prova té com a objecte comprovar el bon funcionament dels senyals acústics, donar-los a conèixer a la població i habituar la població a la seva emissió.
7.2 El senyal de prova comporta l'emissió d'un so d'una durada d'un minut, d'acord amb les característiques tècniques establertes a l'annex d'aquest Decret.
Responsabilitat de l'activació dels senyals acústics
8.1 L'activació dels senyals acústics regulats en aquest Decret correspon a l'òrgan competent per declarar l'activació del pla de protecció civil associat als equips de sirenes, segons l'abast de l'emergència.
8.2 Excepcionalment el senyal d'alerta pot ser activat pels responsables de la instal·lació que ha provocat l'accident mentre les autoritats de protecció civil no prenguin el comandament i sempre amb l'obligació de comunicar-ho immediatament a aquestes autoritats.
L'emissió dels senyals acústics de la xarxa general d'alarmes i comunicacions acordada per part dels òrgans competents a què fa referència l'apartat 1 de l'article anterior correspon al Centre de Coordinació Operativa de Catalunya (CECAT) o als centres municipals de coordinació operativa (CECOPAL), segons que el pla de protecció civil activat sigui autonòmic o local.
10.1 Les autoritats de protecció civil han d'informar la població mitjançant campanyes d'informació i divulgatives dels diferents tipus de senyals acústics de la xarxa general d'alarmes i comunicacions de protecció civil.
10.2 En la realització de simulacres, d'acord amb les disposicions dels plans corresponents, s'han d'utilitzar els senyals acústics regulats en aquest reglament.
Els sistemes d'avís a la població mitjançant senyals acústics instal·lats amb anterioritat a l'entrada en vigor d'aquest Decret i que estiguin inclosos dins dels equipaments associats a un pla de protecció civil s'han d'adaptar a les especificacions dels senyals acústics regulats en aquest Decret en el termini d'un any a partir de la seva entrada en vigor.
Aquest Decret entra en vigor l'endemà de la publicació al Diari Oficial de la Generalitat de Catalunya.
Característiques tècniques dels senyals acústics de la xarxa general d'alarmes i comunicacions de protecció civil
Les característiques tècniques de cadascun dels cicles que componen el senyal d'alerta són les següents:
El senyal d'alerta és un senyal en dent de serra.
El temps d'increment d'Fi a Fs és de 6 segons.
El temps de descens d'Fs a Fi Hz és de 6 segons.
La durada total d'un cicle d'alerta és de 60 segons.
Les característiques tècniques de cadascun dels cicles que componen el senyal d'evacuació són les següents:
El temps d'increment d'Fi a Fs és d'1 segon.
La durada total d'un cicle d'evacuació és de 60 segons.
La freqüència del senyal de fi d'alerta és de 380 Hz.
La freqüència del senyal de prova és de 380 Hz.